b'\n_START_ARTICLE_\nAttaloksen stoa\n_START_SECTION_\nHistoria\n_START_PARAGRAPH_\nStoan rakennutti alun perin kuningas Attalos II, josta rakennus sai nimens\xc3\xa4. Attalos oli opiskellut Ateenassa Karneadeen oppilaana ja halusi antaa rakennuksen kaupunkilaisille lahjaksi. Stoa rakennettiin noin vuosina 159\xe2\x80\x93138 eaa. ja se edusti tyypillist\xc3\xa4 hellenistisen ajan rakentamista. Antiikin aikana rakennus toimi liiketilana, jossa oli Ateenan kaupungin vuokraamia myym\xc3\xa4l\xc3\xa4tiloja, sek\xc3\xa4 julkisena kokoontumispaikkana, joka tarjosi suojaa sek\xc3\xa4 kes\xc3\xa4n kuumuutta ett\xc3\xa4 talven kylmyytt\xc3\xa4 vastaan._NEWLINE_Rakennus tuhoutui herulien hy\xc3\xb6kk\xc3\xa4yksess\xc3\xa4 vuonna 267. T\xc3\xa4m\xc3\xa4n j\xc3\xa4lkeen siit\xc3\xa4 tuli osa hy\xc3\xb6kk\xc3\xa4yksen j\xc3\xa4lkeen rakennettua uutta kaupunginmuuria. N\xc3\xa4in osa rakennuksesta varsinkin sen pohjoisp\xc3\xa4\xc3\xa4ss\xc3\xa4 s\xc3\xa4ilyi. Pylv\xc3\xa4shalli rakennettiin uudelleen vuosina 1953\xe2\x80\x931956 Agoran arkeologisten kaivausten ty\xc3\xb6tiloiksi ja museoksi. Kaivauksista ja rakennusty\xc3\xb6st\xc3\xa4 vastasi American School of Classical Studies at Athens eli Yhdysvaltain arkeologinen koulu Ateenassa. Rakennuksessa toimii Antiikin Agoran museo.\n_START_SECTION_\nRakennus\n_START_PARAGRAPH_\nPylv\xc3\xa4shallin pituus on 115 metri\xc3\xa4 ja leveys 20 metri\xc3\xa4. Rakennus on kaksikerroksinen ja sen alakerros edustaa doorilaista tyyli\xc3\xa4 ja yl\xc3\xa4kerros joonialaista tyyli\xc3\xa4. Yl\xc3\xa4kerroksen sis\xc3\xa4osan pylv\xc3\xa4iss\xc3\xa4 on k\xc3\xa4ytetty my\xc3\xb6s harvinaisempaa pergamonlaista tyyli\xc3\xa4. Kerroksia yhdist\xc3\xa4v\xc3\xa4t rakennuksen kummassakin p\xc3\xa4\xc3\xa4ss\xc3\xa4 olevat portaat. Rakennuksen julkisivu on Pentelikon-vuoren marmoria, sein\xc3\xa4t kalkkikive\xc3\xa4 ja katto punatiili\xc3\xa4. Rakennuksessa oli tilaa 42 myym\xc3\xa4l\xc3\xa4lle._NEWLINE_Nykyisin uudisrakennuksen kellaritila on arkeologisten l\xc3\xb6yd\xc3\xb6sten s\xc3\xa4ilytyspaikkana, alakerros museotilana ja yl\xc3\xa4kerros Yhdysvaltain arkeologisen koulun toimisto- ja ty\xc3\xb6pajatilana.'